Kоучинг сабақтар мұғалімдердің кәсіби мүмкіндіктерін ашуға бағытталған

Аманбаева Жансая Сембаевна

Ағылшын тілі мұғалімі

Білімнің дәрежесінде, кәсібилік деңгейіне қарамастан кім болмасын өзінің үздік нәтижесін өз бетімен үнемі ұстап тұра алмайды. Әр ұстаз үнемі өз білімін шыңдап, жетілдіріп отыруы қажет. «Елу жылда ел жаңа» деген сөз бар, бірақ қазір әр күн сайын жаңашылдық болып жатқаны баршамызға аян. Әсіресе, білім саласында өзгерістер жетерлік. Осы ретте коучинг сабақ мұғалімдерге әріптестерімен бірге тәжірибе алмасып, оқыту әдіс-тәсілдерін енгізу үшін жұмыс істеуге мүмкіндік беретін дағдыларды ұсынады.

1980 жылдың ортасынан бастап коучинг АҚШ-та таратыла бастаса, XXI ғасыр басында біздің елімізге толық еңіп, өз жемісін бере бастады. «Мен ешкімді ештеңеге үйрете алмаймын, мен тек ойландыра аламын» деген Сократ алғаш рет коучинг идеясын айтқан болатын. Коучинг – адамның өзін-өзі дамытатын дұрыс жолды көрсетеді. Коучинг – бұл басқа адамды оқытып, дамытатын, нәтижені арттыруға әрекет ететін өнер. (Майлз Дауни.2008) Ал,коуч – жаттықтырушы, яғни маман. Әріптестерінің білімін жақсартып, шыңдайтын тәлімгер.

Коучинг дамудың белгілі бір бағыттарын қарауға, нақты мәселелерді шешуге бағытталған (МАН, 81). Бағдарламаның идеясына негізделген коучинг сабақтар өткізу мақсатында және коуч ретінде әріптестерімізге білімдері мен тәжірибелерін жетілдіру және оны әрі қарай дамуы үшін үлесімді қосу менің міндетім.

Коучинг болашаққа бағдарланған, келешекте жетісікке жетіп және де ілгерілеу үшін ресурстарды анықтайды. Кеңесші кеңес береді, өзінің тәжірибесіне және де нақты аймақтардағы біліміне сүйенеді, ал коуч қамқоршысына, өзіне ізденуге шығарады. Тренерлік іс-әрекет нақты дағдылардың жиынын дамытуға бағытталған, ал коучтың іс-әрекеті – жеке тұлғалық даму (Коуч-мұғалімнің жұмыс кітабы,4). «Өз күшіне сенудің өзі күш береді» деп Жан Пиаже айтқандай, коуч болудың жауапкершілігін түсіндім. Мұғалімнің кәсіби құзіреттілігін көтеру, мұғалімдердің әр сабақты жетілдіріп өткізуі – мектеп үшін маңызды. Ересектер аудиториясында өткізетін коучинг сабақтарым мұғалімнің кәсіби құзіреттілігін көтеруге бірден-бір себеп.

Мектепте өткізген бағдарлама идеясына негізделген коучинг сабақтарымда байқағаным: идеяларға толы мұғалімдердің шынайы бейнесі. Олардың сабақтарға деген үлкен қызығушылықтары менің шабытымды оятты. Мұғалімдеріміздің, әсіресе жас мамандардың жаңалықтарды қабылдауға дайын екендігі, әрі өзгергісі келетіндіктері мені өте қатты қуантты. Бағдарлама идеяларына сай өткізілген коучинг сабақтар мұғалімнің дамуы мен өсуіне зор пайдасы бар. «Коучинг әдісі бұл дағдыларды қалыптастырып қана қоймайды, сонымен бірге өзіндік педагогикалық әдісті дамытуға мүмкіндік тудырады» (Коуч-мұғалімнің жұмыс кітабы,4) - деген идеяның мағынасына өз тәжірибемде көз жеткіздім.

Коучинг сабақтарда әріптестеріме дәстүрлі сабақ өткізуден арылып, оқушыларды топта бірлестіріп, ынтымақтастықта оқытуға жетеледім. Әлеуметтік орталарын қалыптастыру барысында оларды сын тұрғысынан ойлау дағдыларын дамытып, өздігінен білім алып, ізденулеріне мүмкіндік туғызып отырдым. Сабақтарда үнемі ашық сұрақтар қою арқылы білімділікке, жаңашылдыққа жетелеймін.

Көбіне көп жылғы тәжірибесі бар мұғалімдер *«Сендердің қолданып жүрген әдіс-тәсілдеріңді бұрынырақта қолданатынбыз, топқа бөліп оқытып жүрміз ғой», -* деген сөздерін жиі еститінмін. Сонымен қатар, осы курстан өткенге дейін өзім де, әріптестерім де *«жақсы оқитын оқушы мен нашар оқитын оқушы араласып отырсын, бір-біріне көмектесіп отырыңдар»* деп топқа бөле салатынбыз.

Коучинг сабақтарымда әріптестеріме топтық жұмыстың тиімділігін көрсеттім. Топқа бөлудің формалары көрсету арқылы топқа бөлінудің өзі оқушылар үшін қызықты болу керек, әрі оқушылырдың әр топқа отыруы, оқушылар арасындағы қарым-қатынасының жақсаратынын, ынтымақтастық болатынын, көзкарастарының қалыптастыратынын түсіндіруге тырысамын. Мысалға алсақ, бір постер қорғаудың өзі бірлескен топ, ынтымақтастық оқу, диалогтік оқуды дамытып, көшбасшылық пен оқушыларды сыни тұрғыдан ойлауға дағдыландырады.

Коучинг сабақтарымда қолданған әр бір тапсырмаларым мұғалімдердің көзқарастарының өзгеруіне, сабақтарын жетілдіруіне және кәсіби дағдыларын арттыруға тырысамын. Пажарестің (1992) оқыту сызбаларын қолдану арқылы «Мұғалімнің ұстанымы – оның қабылдаған шешімі және іс-әрекетінің негізі» (МАН, 10) екенін түсіндіруге, жағдаяттан шығу немесе проблемалық сұрақтарға жауап беру арқылы табысты оқыту мен табысты мұғалім болуға жетелеймін. Тақырыпқа сай видеолар арқылы тың идеялар беріп, АКТ-ның көмегімен сабақты жетілдіруге болатынын көрсетемін.

Сабақтың басында «дұрыс айттыңыз», «жақсы», «сіздің ойыңыз да өте құнды» - деген ынталандыру сөздері арқылы әр адамның ойының құнды екенін білдіремін.

Коучинг сабақтарымда негізгі идеяны түсіндіруге тырысамын. Мұғалімдерге өз сабақтарында балалардың белсенділігін арттыру үшін, оқу үрдісіне әдіс-тәсілдерді қалай пайдалану жолдарын көрсетемін. Тек топпен жұмыс немесе жеті модульдің бір элементін қолданудың өзі оқу үрдісін жетілдіретінін көрсетуге тырыстым.

Әріптестерім коучингтер барысындағы топтық жұмыстың тиімділігін анықтады. Бірлескен жұмысты ұйымдастыруға дағдыланды. Сабақты түрлендіріп өткізуге үйренді. Сонымен қатар, әріптестерімнің көзқарастарының өзгергенін, сабақты түрлендіріп өткізудің тиімділігін анықтағанын проблемалық сұрақтар қою арқылы оқыту, постерді қолдана отырып, дәлелдеме жасау сынды әдіс-тәсілдерді үйренгенін, коучинг сабақтар сонында таратылған шығыс анкетасын толтырғанда және әрбір коучинг сабақтың соңында жүргізілген кері байланыста анықтадым.

Коучинг сабақтарымнан кейін, ересектер оқытуына SMART талдау жасап, анықтағаным:

|  |  |  |
| --- | --- | --- |
| **S** | Нақтылық | коучинг сабақтар мұғалімдердің қажеттіліктерін анықтауда маңызды. Тақырыптар нақты анықталып алынған. |
| **M** | Өлшемділігі | Көзқарастарын оқытудың жаңа бағытына бұрып, дағдыларын қалыптастыруға ықпал етті. |
| **A** | Қолжетімділік | Коучингтен меңгергендерін, яғни, оқыту мен оқудағы жаңа әдіс-тәсілдерді пайдалануы, өз сабақтарында қолдануға талпынуы. |
| **R** | Өзектілігі | Әріптестер арасында шыңайы қарым-қатынастың болуы. Білім беру саласына мемлекеттік сұранысты қанағаттандыруға деген жауапкершілік. |
| **T** | Орындалу мерзімі | Жоспарланған уақытқа сай. |

Қазіргі таңда мұғалімдердің жетістікке жету үшін, оқушыларды саналы, білімді әрі заман талабына сай оқыту үшін бағдарлама идеясының маңызы зор екендігі анық. Оқушыларды заман талабына сай оқыту үшін, алдымен өзіміз өзгеруіміз керек. Бағдарламаның көздегені де осы. Екінші деңгей бағдарламасы тәжірибелі мұғалімдерді өз мектептерінде табысты коуч пен тәлімгер болуға үйретуге бағытталған (МАН, 82).

SMART-ты талдай келе әрі коуч ретінде мынадай түйінге келдім:

* «Үйрете жүріп үйренесің» деген Сенек айтқандай коучинг сабаққа дайындалу барысында теориялық білімімді жетілдірдім;
* коучинг сабақтар өткізу үшін жан-жақты дайындаламын;
* коучтың жауапкершілігі мен міндетін сезіндім. тәжірибемді жетілдірдім;
* кәсіби білімім дами бастады;
* ізденушілік қасиетімді дамыттым;
* нәтижені анықтауды үйрендім;
* ұйымдастырушы ретінде қалыптаса бастадым;
* әр ісімнен кейін рефлексия жасауға қалыптастым.

**Пайдаланған әдебиеттер:**

1. Мұғалімге арналған нұсқаулық: Екінші (негізгі) деңгей/3 басылым.-Астана: «Назарбаев Зияткерлік мектептері» ДББҰ Педагогикалық шеберлік орталығының баспасы, 2014.
2. Коуч – мұғалімнің жұмыс кітабы. Біліктілікті арттыру жүйесіндегі мұғалімдерге арналған жұмыс кітабы / Орақова А.Ш., Корнилова Т.Б., Жартынова Ж.А., Касымова А.А. ,Алматы, «Өрлеу», 2014.
3. Мектеп тәжірибе кезеңінде орындауға арналған тапсырмалар. Екінші (негізгі) деңгей/ 3 басылым.- Астана: «Назарбаев Зияткерлік мектептері» ДББҰ педагогикалық шеберлік орталығының баспасы. 2014.